《纪慈训》
明代·邹元标

尔上金陵去，何事泪浪浪。阿郎听吾训，朝夕慎莫忘。

尔心虽慈善，尔性何太刚。半生滨九死，天度幸汪洋。

古人佩韦弦，国手审温凉。良玉比君子，何事不易方。

罔发他人隐，罔恃自己长。扬善不扬恶，齿颊有馀芳。

循循身有德，汪汪度难量。和气蒸闺阃，子嗣自繁昌。

勉哉崇令德，古语戒垂堂。阿儿听我训，朝夕慎莫忘。

作者简介：（1551—1624）江西吉水人，字尔瞻，号南皋。万历五年进士。同年，以疏论张居正夺情，得罪，廷杖戍贵州都匀卫。居戍所六年，研治理学有成。居正死，召拜吏科给事中，以敢言称。历官南京吏部员外郎，以母丧归。家居讲学几三十年，名扬天下。天启初还朝，进刑部右侍郎，拜左都御史。虽首进和衷之说，不为危言激论，仍为魏忠贤所忌。以建首善书院讲学事，为魏党所攻，被迫辞归。卒谥忠介。有《愿学集》。